DA Den Europæiske Unions Tidende L 148/21

KOMMISSIONENS DELEGEREDE FORORDNING (EU) Nr. 527/2014

af 12. marts 2014

om supplerende regler til Europa-Parlamentets og Rådets direktiv 2013/36/EU for så vidt angår reguleringsmæssige tekniske standarder til præcisering af de kategorier af instrumenter, der i tilstrækkelig grad afspejler et instituts kreditkvalitet som en going concern, og som egner sig til at blive anvendt for så vidt angår variabel løn

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (1), særlig artikel 94, stk. 2, og

ud fra følgende betragtninger:

(1) Variabel løn, der tildeles i form af instrumenter, bør fremme en forsvarlig og effektiv risikostyring og ikke tilskynde til risikotagning, som overskrider instituttets risikotoleranceniveau. De kategorier af instrumenter, der kan anvendes for så vidt angår variabel løn, bør derfor sikre en balance mellem medarbejdernes interesser og aktionærernes, kreditorernes og andre interessenters interesser ved at give medarbejderne incitamenter til at handle i instituttets langsigtede interesse og ikke løbe uforholdsmæssigt store risici.

(2) For at sikre, at der er en snæver tilknytning til instituttets kreditkvalitet som en going concern, bør instrumenter, der anvendes for så vidt angår variabel løn, indeholde passende udløsende hændelser for nedskrivning eller konvertering, der begrænser værdien af instrumenterne i situationer, hvor instituttets kreditkvalitet som en going concern er blevet forværret. De udløsende hændelser, der anvendes til lønformål, bør ikke ændre instrumenternes rangorden og bør derfor ikke medføre, at hybride kernekapitalinstrumenter eller supplerende kapitalinstrumenter ikke anvendes som egenkapitalinstrumenter.

(3) De betingelser, der finder anvendelse på hybride kernekapitalinstrumenter og supplerende kapitalinstrumenter, fremgår af artikel 52 og 63 i Europa-Parlamentets og Rådets forordning (EU) nr. 575/2013 (2), men de øvrige instrumenter, der er omhandlet i artikel 94, stk. 1, litra l), nr. ii), i direktiv 2013/36/EU, og som fuldt ud kan konverteres til egentlige kapitalinstrumenter eller nedskrives, er ikke omfattet af særlige betingelser i henhold til nævnte forordning, da de ikke er klassificeret som egenkapitalinstrumenter i tilsynsmæssig sammenhæng. Der bør derfor fastsættes særlige krav for forskellige kategorier af instrumenter for at sikre, at de er egnede til at blive anvendt for så vidt angår variabel løn under hensyn til instrumenternes forskellige art. At instrumenter anvendes for så vidt angår variabel løn, bør ikke i sig selv forhindre instrumenterne i at indgå i et instituts egenkapital, så længe betingelserne i forordning (EU) nr. 575/2013 er opfyldt. Ej heller bør en sådan anvendelse i sig selv defineres som et incitament til at indfri instrumentet, idet medarbejdere efter udskydelses- og fastholdelsesperioder generelt kan modtage likvide midler på anden måde end ved indfrielse.

(4) Andre instrumenter omfatter ikke-likvide gældsinstrumenter eller gældstilknyttede instrumenter, der ikke kvalificeres som egenkapital. Andre instrumenter er ikke begrænset til finansielle instrumenter som defineret i artikel 4, stk. 1, nr. 50), i forordning (EU) nr. 575/2013, men kan også omfatte andre ikke-likvide instrumenter, som kan indgå i kontrakter mellem instituttet og medarbejderne. For at sikre, at disse instrumenter afspejler et instituts kreditkvalitet som en going concern, bør der være passende krav, der sikrer, at de omstændigheder, under hvilke sådanne instrumenter nedskrives eller konverteres, ikke er begrænset til genopretnings- eller afviklingssituationer.

(5) Når instrumenter, der anvendes for så vidt angår variabel løn, førtidsindfries, indfries ved udløb, genkøbes eller konverteres, bør sådanne transaktioner normalt ikke øge værdien af den tildelte løn gennem udbetaling af beløb, der er højere end værdien af instrumentet eller ved konvertering til instrumenter, der har højere værdi end de instrumenter, der oprindeligt blev tildelt. Dette skal sikre, at løn ikke udbetales gennem ordninger eller metoder, der fremmer manglende overholdelse af artikel 94, stk. 1, i direktiv 2013/36/EU.

(6) Ved tildeling af variabel løn, og når instrumenter, der anvendes til variabel løn, indfries ved udløb, førtidsindfries, genkøbes eller konverteres, bør disse transaktioner baseres på værdier, der er blevet fastsat i henhold til den gældende regnskabsstandard. Der bør derfor kræves en værdiansættelse af instrumenterne i alle disse situationer for at sikre, at kravene i direktiv 2013/36/EU vedrørende løn ikke omgås, navnlig hvad angår forholdet mellem variable og faste lønkomponenter og paralleliteten til risikotagning.

(7) Artikel 54 i forordning (EU) nr. 575/2013 indeholder bestemmelser om nedskrivning og konvertering af hybride kernekapitalinstrumenter. Desuden kræves det i henhold til artikel 94, stk. 1, litra l), nr. ii), i direktiv 2013/36/EU, at andre instrumenter fuldt ud kan konverteres til egentlige kernekapitalinstrumenter eller nedskrives. Da det økonomiske resultat af en konvertering eller nedskrivning af andre instrumenter er det samme som for hybride kernekapitalinstrumenter, bør der ved nedskrivnings- eller konverteringsordninger for andre instrumenter tages hensyn til de ordninger, der gælder for hybride kernekapitalinstrumenter, dog med tilpasninger for at tage hensyn til, at andre instrumenter ikke kvalificeres som egenkapitalinstrumenter i tilsynsmæssig sammenhæng. Supplerende kapitalinstrumenter er ikke omfattet af reguleringsmæssige krav vedrørende nedskrivning og konvertering i henhold til forordning (EU) nr. 575/2013. For at sikre, at værdien af alle sådanne instrumenter, når de anvendes for så vidt angår variabel løn, begrænses, når instituttets kreditkvalitet forværres, bør det specificeres, i hvilke situationer en nedskrivning eller konvertering af instrumentet er nødvendig. Nedskrivnings-, opskrivnings- og konverteringsordningerne for supplerende kapitalinstrumenter og andre instrumenter bør fastsættes for at sikre en konsekvent anvendelse.

(8) Udlodninger fra instrumenter kan have forskellig form. De kan være variable eller faste og kan blive udbetalt regelmæssigt eller ved instrumentets udløb. I overensstemmelse med de retningslinjer for aflønningspolitikker og -praksisser, som Det Europæiske Banktilsynsudvalg (3) har udstedt, og for at fremme en forsvarlig og effektiv risikostyring bør der ikke udbetales udlodninger til medarbejderne under udskydelsesperioder. Medarbejderne bør kun modtage udlodninger for perioder efter optjeningen af instrumentet. Derfor er kun instrumenter med udlodninger, der udbetales regelmæssigt til ejeren af instrumentet, egnede til brug som variabel løn; nulkuponobligationer eller instrumenter, der akkumulerer udbytte, bør ikke medregnes som en væsentlig del af løn, som skal bestå af en afbalanceret kombination af instrumenter, jf. artikel 94, stk. 1, litra l), i direktiv 2013/36/EU. Dette skyldes, at medarbejderne under udskydelsesperioden ville have gavn af stigende værdier, hvilket kan forstås som svarende til at modtage udlodninger.

(9) Meget høje udlodninger kan begrænse det langsigtede incitament til forsigtig risikotagning, da de i praksis øger den variable del af lønnen. Navnlig bør der ikke udbetales udlodninger med intervaller, der overstiger et år, da dette ville medføre, at udlodningerne i praksis akkumuleres i udskydelsesperioderne og først udbetales, når den variable løn er optjent. Akkumulering af udlodninger ville være en omgåelse af artikel 94, stk. 1, litra g), i direktiv 2013/36/EU vedrørende forholdet mellem variable og faste lønkomponenter og princippet i artikel 94, stk. 1, litra m), i henhold til hvilket den løn, der udbetales i henhold til en udskydelsesordning, ikke må godtgøres hurtigere end på pro rata-basis. Udlodninger, der foretages, efter at instrumentet er blevet optjent, bør derfor ikke overstige markedssatserne. Dette bør sikres ved at kræve, at instrumenter, der anvendes til variabel løn, eller de instrumenter, til hvilke de er knyttet, hovedsagelig udstedes til andre investorer, eller ved at kræve, at der lægges et loft over udlodningerne vedrørende sådanne instrumenter.

(10) Udskydelses- og fastholdelseskrav, der finder anvendelse på tildeling af variabel løn i henhold til artikel 94, stk. 1, i direktiv 2013/36/EU, skal være opfyldt på alle relevante tidspunkter, herunder når de instrumenter, der anvendes til variabel løn, førtidsindfries, indfries ved udløb, genkøbes eller konverteres. I sådanne situationer bør instrumenterne derfor udskiftes med hybride kernekapitalinstrumenter, supplerende kapitalinstrumenter og andre instrumenter, der afspejler instituttets kreditkvalitet som en going concern, har kendetegn, der svarer til de oprindeligt tildeltes, og er af samme værdi, når der tages hensyn til beløb, som er blevet afskrevet. Hvis andre instrumenter end hybride kernekapitalinstrumenter har en fast udløbsdato, bør der fastsættes minimumskrav for den resterende løbetid for sådanne instrumenter, når de tildeles, for at sikre, at de er i overensstemmelse med kravene vedrørende udskydelses- og fastholdelsesperioder for variabel løn.

(11) Direktiv 2013/36/EU begrænser ikke de kategorier af instrumenter, der kan anvendes som variabel løn, til en bestemt kategori af finansielle instrumenter. Det bør være muligt at anvende syntetiske instrumenter eller kontrakter mellem medarbejderne og institutterne, som er knyttet til hybride kernekapitalinstrumenter og supplerende kapitalinstrumenter, som fuldt ud kan konverteres eller nedskrives. Dette gør det muligt at indføre særlige betingelser i de bestemmelser, som regulerer sådanne instrumenter, som kun finder anvendelse på instrumenter, der tildeles medarbejderne, uden at det er nødvendigt at pålægge andre investorer sådanne betingelser.

(12) I koncernsammenhæng kan udstedelser forvaltes centralt inden for et moderselskab. Det kan forekomme, at institutter inden for en sådan koncern derfor ikke altid ikke udsteder instrumenter, der er egnede til at blive anvendt for så vidt angår variabel løn. I henhold til forordning (EU) nr. 575/2013 kan hybride kernekapitalinstrumenter og supplerende kapitalinstrumenter, der udstedes af en enhed inden for rammerne af konsolideringen, udgøre en del af instituttets egenkapital på visse betingelser. Det bør derfor også være muligt at anvende sådanne instrumenter som variabel løn, forudsat at der er en klar tilknytning mellem kreditkvaliteten for det institut, der anvender disse instrumenter for så vidt angår variabel løn, og kreditkvaliteten for udstederen af instrumentet. Der kan normalt antages at være en sådan tilknytning mellem et moderselskab og et datterselskab. Andre instrumenter end hybride kernekapitalinstrumenter og supplerende kapitalinstrumenter, som ikke er udstedt direkte af et institut, bør også kunne anvendes for så vidt angår variabel løn på tilsvarende betingelser. Instrumenter, der er knyttet til referenceinstrumenter, der er udstedt af moderselskaber i tredjelande, og som svarer til hybride kernekapitalinstrumenter eller supplerende kapitalinstrumenter, bør kunne anvendes for så vidt angår variabel løn, hvis den udløsende hændelse vedrører det institut, der anvender et sådant syntetisk instrument.

(13) Denne forordning er baseret på de udkast til reguleringsmæssige tekniske standarder, som Den Europæiske Banktilsynsmyndighed (EBA) har forelagt Europa-Kommissionen.

(14) EBA har afholdt åbne offentlige høringer om udkastene til reguleringsmæssige tekniske standarder, analyseret de potentielle omkostninger og fordele samt indhentet en udtalelse fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (4) —

VEDTAGET DENNE FORORDNING:

Artikel 1

Kategorier af instrumenter, som i tilstrækkelig grad afspejler instituttets kreditkvalitet som en going concern, og som egner sig til at blive anvendt for så vidt angår variabel løn

1. Følgende kategorier af instrumenter opfylder betingelserne i artikel 94, stk. 1, litra l), nr. ii), i direktiv 2013/36/EU:

a) kategorier af hybride kernekapitalinstrumenter, hvis disse kategorier opfylder de i stk. 2 og i artikel 2 omhandlede betingelser og er i overensstemmelse med artikel 5, stk. 9, og artikel 5, stk. 13, litra c)

b) kategorier af supplerende kapitalinstrumenter, hvis disse kategorier opfylder de i stk. 2 og i artikel 3 omhandlede betingelser og er i overensstemmelse med artikel 5

c) kategorier af instrumenter, der fuldt ud kan konverteres til egentlige kernekapitalinstrumenter eller nedskrives, og som hverken er hybride kernekapitalinstrumenter eller supplerende kapitalinstrumenter (»andre instrumenter«), i de tilfælde, der er omhandlet i artikel 4, hvis disse kategorier opfylder de i stk. 2 omhandlede betingelser og er i overensstemmelse med artikel 5.

2. De i stk. 1 omhandlede kategorier af instrumenter skal opfylde følgende betingelser:

a) der må ikke være stillet sikkerhed for instrumenterne, og de må ikke være omfattet af en garanti, der forbedrer placeringen i rangordenen for indehaverens fordring

b) hvis de bestemmelser, som regulerer et instrument, giver mulighed for konvertering heraf, må instrumentet kun anvendes for så vidt angår tildeling af variabel løn, hvis konverteringsraten eller -spændet fastsættes på et niveau, der sikrer, at værdien af det instrument, til hvilket det oprindeligt tildelte instrument konverteres, ikke er højere end værdien af det oprindeligt tildelte instrument på det tidspunkt, hvor det blev tildelt for så vidt angår variabel løn

c) de bestemmelser, som regulerer konverterbare instrumenter, der alene anvendes for så vidt angår variabel løn, skal sikre, at værdien af det instrument, til hvilket det oprindeligt tildelte instrument konverteres, ikke er højere end værdien på tidspunktet for denne konvertering af det oprindeligt tildelte instrument

d) det skal i de bestemmelser, som regulerer instrumentet, være fastsat, at eventuelle udlodninger udbetales mindst en gang om året og til indehaveren af instrumentet

e) instrumenterne skal prissættes til deres værdi på det tidspunkt, hvor instrumentet er blevet tildelt, i henhold til den gældende regnskabsstandard. Der skal ved værdiansættelsen tages hensyn til instituttets kreditkvalitet, og værdiansættelsen skal underkastes uafhængig kontrol

f) det skal i de bestemmelser, som regulerer instrumenter, der udstedes alene for så vidt angår variabel løn, fastsættes, at der skal foretages en værdiansættelse i henhold til den gældende regnskabsstandard, hvis instrumentet indfries ved udløb, førtidsindfries, genkøbes eller konverteres.

Artikel 2

Betingelser for kategorier af hybride kernekapitalinstrumenter

Kategorier af hybride kernekapitalinstrumenter skal opfylde følgende betingelser:

a) i de bestemmelser, som regulerer instrumentet, skal der være fastsat en udløsende hændelse med henblik på anvendelsen af artikel 52, stk. 1, litra n), i forordning (EU) nr. 575/2013

b) den udløsende hændelse som omhandlet i litra a) indtræffer, hvis den egentlige kernekapitalprocent for det institut, der udsteder instrumentet, jf. artikel 92, stk. 1, litra a), i forordning (EU) nr. 575/2013, falder til under et af følgende niveauer: i) 7 % ii) et niveau højere end 7 %, når det fastsættes af instituttet og beskrives nærmere i de bestemmelser, som regulerer instrumentet

c) et af følgende krav er opfyldt: i) instrumenterne udstedes alene for så vidt angår variabel løn, og de bestemmelser, som regulerer instrumentet, sikrer, at eventuelle udlodninger udbetales til en sats, som er i overensstemmelse med markedssatserne for tilsvarende instrumenter, der er udstedt af instituttet eller af institutter af sammenlignelig art, størrelse, kompleksitet og kreditkvalitet, og som under alle omstændigheder, på det tidspunkt, hvor lønnen tildeles, ikke er mere end 8 procentpoint over den årlige gennemsnitlige procentvise ændring for Unionen som offentliggjort af Kommissionen (Eurostat) som led i de harmoniserede forbrugerprisindeks, der offentliggøres i henhold til artikel 11 i Rådets forordning (EF) nr. 2492/95 (5). Hvis instrumenterne tildeles medarbejdere, som udfører den overvejende del af deres arbejde uden for Unionen, og instrumenterne er udstedt i en valuta, der udstedes af et tredjeland, kan institutterne anvende et lignende forbrugerprisindeks, der beregnes uafhængigt, og som gælder for det pågældende tredjeland ii) på tidspunktet for tildelingen af instrumenterne som variabel løn var mindst 60 % af de udstedte instrumenter udstedt med andet sigte end tildeling af variabel løn og besiddes ikke af følgende eller af en virksomhed, der har nære forbindelser til følgende: — instituttet eller dets datterselskaber — moderselskabet for instituttet eller dets datterselskaber — det finansielle moderholdingselskab eller dets datterselskaber — det blandede holdingselskab eller dets datterselskaber — det blandede finansielle holdingselskab eller dets datterselskaber.

Artikel 3

Betingelser for kategorier af supplerende kapitalinstrumenter

Kategorier af supplerende kapitalinstrumenter skal opfylde følgende betingelser:

a) på tidspunktet for tildelingen af instrumenterne som variabel løn skal restløbetiden for instrumenterne før udløb være lig med eller overstige summen af de udskydelsesperioder og fastholdelsesperioder, der gælder for variabel løn for så vidt angår tildelingen af disse instrumenter

b) det er i de bestemmelser, som regulerer instrumenterne, fastsat, at instrumenternes hovedstol ved en udløsende hændelse skal nedskrives permanent eller midlertidigt, eller at instrumenterne skal konverteres til egentlige kernekapitalinstrumenter

c) den udløsende hændelse som omhandlet i litra b) indtræffer, hvis den egentlige kernekapitalprocent for det institut, der udsteder instrumentet, jf. artikel 92, stk. 1, litra a), i forordning (EU) nr. 575/2013, falder til under et af følgende niveauer: i) 7 % ii) et niveau højere end 7 %, når det fastsættes af instituttet og beskrives nærmere i de bestemmelser, som regulerer instrumentet

d) et af kravene i artikel 2, litra c), er opfyldt.

Artikel 4

Betingelser for kategorier af andre instrumenter

1. På de betingelser, der er fastsat i artikel 1, stk. 1, litra c), opfylder andre instrumenter betingelserne i artikel 94, stk. 1, litra l), nr. ii), i direktiv 2013/36/EU i følgende tilfælde:

a) de pågældende andre instrumenter opfylder de i stk. 2 omhandlede betingelser

b) de pågældende andre instrumenter er knyttet til et hybridt kernekapitalinstrument eller supplerende kapitalinstrument og opfylder de i stk. 3 omhandlede betingelser

c) de pågældende andre instrumenter er knyttet til et instrument, som ville være et hybridt kernekapitalinstrument eller et supplerende kapitalinstrument, hvis ikke det var udstedt af et moderselskab for instituttet, som ikke er omfattet af konsolidering i henhold til første del, afsnit II, kapitel 2, i forordning (EU) nr. 575/2013, og de pågældende andre instrumenter opfylder betingelserne i stk. 4.

2. De i stk. 1, litra a), omhandlede betingelser er følgende:

a) de pågældende andre instrumenter skal udstedes direkte eller gennem en enhed, som indgår i koncernkonsolideringen, jf. første del, afsnit II, kapitel 2, i forordning (EU) nr. 575/2013, forudsat at en ændring af kreditkvaliteten for udstederen af instrumentet med rimelighed kan forventes at medføre en tilsvarende ændring af kreditkvaliteten for det institut, der anvender de pågældende andre instrumenter for så vidt angår variabel løn

b) de bestemmelser, der regulerer de pågældende andre instrumenter, giver ikke indehaveren ret til at fremskynde de planlagte udbetalinger af udlodninger og afdrag, undtagen i tilfælde af instituttets insolvens eller likvidation

c) på tidspunktet for tildelingen af de pågældende andre instrumenter som variabel løn er restløbetiden for instrumenterne før udløb lig med eller mere end summen af de udskydelsesperioder og fastholdelsesperioder, der gælder for tildelingen af disse instrumenter

d) det er i de bestemmelser, som regulerer instrumenterne, fastsat, at instrumenternes hovedstol ved en udløsende hændelse skal nedskrives permanent eller midlertidigt, eller at instrumenterne skal konverteres til egentlige kernekapitalinstrumenter

e) den udløsende hændelse som omhandlet i litra d) indtræffer, hvis den egentlige kernekapitalprocent for det institut, der udsteder instrumentet, jf. artikel 92, stk. 1, litra a), i forordning (EU) nr. 575/2013, falder til under et af følgende niveauer: i) 7 % ii) et niveau højere end 7 %, når det fastsættes af instituttet og beskrives nærmere i de bestemmelser, som regulerer instrumentet

f) et af kravene i artikel 2, litra c), er opfyldt.

3. De i stk. 1, litra b), omhandlede betingelser er følgende:

a) de pågældende andre instrumenter opfylder betingelserne i stk. 2, litra a)-e)

b) de pågældende andre instrumenter er knyttet til et hybridt kernekapitalinstrument eller et supplerende kapitalinstrument, der er udstedt gennem en enhed, der indgår i koncernkonsolideringen, jf. første del, afsnit II, kapitel 2, i forordning (EU) nr. 575/2013, (»referenceinstrumentet«)

c) referenceinstrumentet opfylder de i stk. 2, litra c) og f), omhandlede betingelser på det tidspunkt, hvor instrumentet tildeles som variabel løn

d) værdien af et andet instrument er knyttet til referenceinstrumentet på en sådan måde, at det på intet tidspunkt har en højere værdi end referenceinstrumentet

e) værdien af eventuelle udlodninger, der foretages, efter at det pågældende andet instrument er blevet optjent, er knyttet til referenceinstrumentet på en sådan måde, at de udbetalte udlodninger på intet tidspunkt har en højere værdi end udlodninger, der foretages med hensyn til referenceinstrumentet

f) det er i de bestemmelser, som regulerer de pågældende andre instrumenter, fastsat, at hvis referenceinstrumentet førtidsindfries, konverteres, genkøbes eller indfries ved udløb inden for udskydelses- eller fastholdelsesperioden, så skal disse andre instrumenter knyttes til et tilsvarende referenceinstrument, som opfylder betingelserne i denne artikel, således at den samlede værdi af disse andre instrumenter ikke forøges.

4. De i stk. 1, litra c), omhandlede betingelser er følgende:

a) de kompetente myndigheder har med henblik på anvendelsen af artikel 127 i direktiv 2013/36/EU vurderet, at det institut, der udsteder det instrument, til hvilket de pågældende andre instrumenter er knyttet, er underlagt tilsyn på konsolideret grundlag af et tredjelands tilsynsmyndighed svarende til det tilsyn, som er omfattet af principperne i nævnte direktiv og kravene i første del, afsnit II, kapitel 2, i forordning (EU) nr. 575/2013

b) de pågældende andre instrumenter opfylder betingelserne i stk. 3, litra a) og c)-f).

Artikel 5

Nedskrivnings-, opskrivnings- og konverteringsprocedurer

1. Med henblik på anvendelsen af artikel 3, litra b), og artikel 4, stk. 2, litra d), skal de bestemmelser, som regulerer supplerende kapitalinstrumenter og andre kapitalinstrumenter, være i overensstemmelse med de procedurer og de frister, der er fastsat i stk. 2-14 for beregning af den egentlige kernekapitalprocent og de beløb, der skal nedskrives, opskrives eller konverteres. De bestemmelser, som regulerer hybride kernekapitalinstrumenter, skal være i overensstemmelse med procedurerne i stk. 9 og stk. 13, litra c), for så vidt angår beløb, der skal nedskrives, opskrives eller konverteres.

2. Hvis det i henhold til de bestemmelser, som regulerer supplerende kapitalinstrumenter og andre instrumenter, kræves, at de skal konverteres til egentlige kernekapitalinstrumenter ved en udløsende hændelses indtræden, skal disse bestemmelser nærmere angive følgende:

a) konverteringsraten og grænsen for det beløb, som kan konverteres, eller

b) et interval, inden for hvilket instrumenterne vil kunne konverteres til egentlige kernekapitalinstrumenter.

3. Hvis det i de bestemmelser, som regulerer instrumenterne, er fastsat, at deres hovedstol skal nedskrives ved en udløsende hændelse, skal nedskrivningen permanent eller midlertidigt nedsætte samtlige følgende beløb:

a) instrumentindehaverens krav ved instituttets insolvens eller likvidation

b) det beløb, som skal udbetales, i tilfælde af at instrumentet førtidsindfries eller indfries ved udløb

c) udlodningerne på instrumentet.

4. Alle udlodninger, der skal foretages efter en nedskrivning, baseres på det reducerede hovedstolsbeløb.

5. Nedskrivning eller konvertering af instrumentet skal i henhold til de gældende regnskabsregler generere elementer, der kvalificeres som egentlige kernekapitalposter.

6. Hvis instituttet har konstateret, at den egentlige kernekapitalprocent er faldet til under det niveau, der udløser konvertering eller nedskrivning af instrumentet, skal instituttets ledelsesorgan eller et andet relevant organ i instituttet straks konstatere, at der er indtruffet en udløsende hændelse, og der skal være en uigenkaldelig forpligtelse til at nedskrive eller konvertere instrumentet.

7. Den samlede værdi af instrumenter, der skal nedskrives eller konverteres ved en udløsende hændelses indtræden, må ikke være mindre end den laveste værdi af følgende:

a) det beløb, der kræves for fuldt ud at genetablere instituttets kernekapitalprocent på den procentsats, der er fastsat som den udløsende hændelse i de bestemmelser, som regulerer instrumentet

b) hele instrumentets hovedstol.

8. Hvis der indtræffer en udløsende hændelse, skal institutterne gøre følgende:

a) orientere de medarbejdere, som har fået tildelt instrumenterne som variabel løn, og de personer, som fortsat er indehavere af sådanne instrumenter

b) nedskrive instrumenternes hovedstol eller konvertere instrumenterne til egentlige kernekapitalinstrumenter hurtigst muligt og inden for højst en måned i overensstemmelse med kravene i denne artikel.

9. Hvis der i hybride kernekapitalinstrumenter, supplerende kapitalinstrumenter og andre instrumenter indgår et identisk udløsningsniveau, skal hovedstolen nedskrives eller konverteres på pro rata-basis for alle indehavere af sådanne instrumenter, der anvendes for så vidt angår variabel løn.

10. Værdien af instrumentet, der skal nedskrives eller konverteres, skal underkastes uafhængig kontrol. Denne kontrol skal gennemføres så hurtigt som muligt og må ikke lægge hindringer i vejen for instituttets nedskrivning eller konvertering af instrumentet.

11. Et institut, der udsteder instrumenter, der konverteres til egentlige kernekapitalinstrumenter, hvis en udløsende hændelse indtræffer, skal sikre, at dets selskabskapital til enhver tid er tilstrækkelig til at konvertere alle sådanne konverterbare instrumenter til aktier, hvis en udløsende hændelse indtræffer. Instituttet skal til enhver tid være i besiddelse af den nødvendige forhåndstilladelse til at udstede de egentlige kernekapitalinstrumenter, som sådanne instrumenter konverteres til i tilfælde af en udløsende hændelse.

12. Et institut, der udsteder instrumenter, som ved en udløsende hændelse konverteres til egentlige kernekapitalinstrumenter, skal sikre, at der ikke i dets stiftelsesoverenskomst eller vedtægter eller kontraktslige ordninger er nogen proceduremæssige hindringer for den pågældende konvertering.

13. For at nedskrivningen af et instrument kan betragtes som midlertidig, skal alle følgende betingelser være opfyldt:

a) opskrivninger baseres på overskud, efter at udstederen af instrumentet har truffet en formel beslutning, som bekræfter det endelige overskud

b) opskrivning af instrumentet eller udbetaling af kuponrente af det reducerede hovedstolsbeløb effektueres alene efter instituttets skøn under forbehold af de begrænsninger, der følger af litra c), d) og e), og instituttet er ikke forpligtet til at effektuere eller accelerere en opskrivning under bestemte omstændigheder

c) en opskrivning foretages på pro rata-basis blandt hybride kernekapitalinstrumenter, supplerende kapitalinstrumenter og andre instrumenter, der anvendes for så vidt angår variabel løn, og som er blevet nedskrevet

d) det maksimale beløb, der kan tilskrives den samlede opskrivning af supplerende kapitalinstrumenter og andre instrumenter sammen med udbetalingen af kuponrente af det reducerede hovedstolsbeløb, er lig med instituttets overskud ganget med det beløb, der fås ved at dividere det beløb, der er fastsat i nr. i), med det beløb, der er fastsat i nr. ii): i) summen af det nominelle beløb for alle instituttets supplerende kapitalinstrumenter og andre instrumenter inden nedskrivning, som er blevet nedskrevet ii) summen af instituttets kapitalgrundlag og det nominelle beløb for andre instrumenter, der anvendes for så vidt angår variabel løn

e) summen af eventuelle opskrivningsbeløb og udbetalinger af kuponrente af det reducerede hovedstolsbeløb behandles som en betaling, der resulterer i en reduktion af den egentlige kernekapital, og er sammen med andre udlodninger vedrørende egentlige kernekapitalinstrumenter underlagt begrænsningerne vedrørende det maksimale udlodningsbeløb, der er fastsat i artikel 141, stk. 2, i direktiv 2013/36/EU.

14. Med henblik på stk. 13, litra d), foretages beregningen på det tidspunkt, hvor opskrivningen effektueres.

Artikel 6

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 12. marts 2014. På Kommissionens vegne José Manuel BARROSO Formand

(1) EUT L 176 af 27.6.2013, s. 338.

(2) Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).

(3) Det Europæiske Banktilsynsudvalg: Retningslinjer for aflønningspolitikker og praksisser af 10. december 2010.

(4) Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).

(5) Rådets forordning (EF) nr. 2494/95 af 23. oktober 1995 om harmoniserede forbrugerprisindekser (EFT L 257 af 27.10.1995, s. 1).